ตลาดหุ้นสหรัฐฯร่วงแรง
ตลาดหุ้นสหรัฐฯปิดลบตามตลาดหลักทรัพย์ทั่วโลก หลังกังวลศก.โลกถดถอยซ้ำซ้อน ขณะที่ราคาน้ำมันดิ่งเหวเกือบ 6 ดอลลาร์
5 ส.ค. 2554

ตลาดหุ้นสหรัฐฯปิดลบตามตลาดหลักทรัพย์ทั่วโลก หลังกังวลศก.โลกถดถอยซ้ำซ้อน ขณะที่ราคาน้ำมันดิ่งเหวเกือบ 6 ดอลลาร์
ตลาดหุ้นสหรัฐฯวานนี้(4ส.ค.) ปิดลบตามตลาดหลักทรัพย์ทั่วโลก โดยดัชนีดาวโจนส์ดิ่งกว่า 500 จุด ทำสถิติร่วงลงวันเดียวรุนแรงที่สุดในรอบเกือบ 2 ปีจากความกังวลว่าเศรษฐกิจโลกอาจเจอภาวะถดถอยซ้ำซ้อน       ดัชนีหุ้นดาวโจนส์ ลดลง 512.76 จุด (4.3 เปอร์เซ็นต์) ปิดที่ 11,383.68 จุด แนสแดค ลดลง 137.20 จุด (5.1 เปอร์เซ็นต์) ปิดที่ 2,556.39 จุด เอสแอนด์พี ลดลง 60.36 จุด (4.8 เปอร์เซ็นต์) ปิดที่ 1,200.07 จุด ขณะที่ราคาน้ำมันดิ่งเหวเกือบ 6 ดอลลาร์ เหตุความอ่อนแอของเศรษฐกิจโลกและวิกฤตหนี้ยูโรโซนคุกคามอุปสงค์พลังงานโลก       สัญญาล่วงหน้าน้ำมันดิบชนิดไลต์สวีตครูดของสหรัฐฯ งวดส่งมอบเดือนกันยายน ลดลง 5.30 ดอลลาร์ ปิดที่ 86.63 ดอลลาร์ต่อบาร์เรล นับเป็นราคาปิดที่ต่ำที่สุดตั้งแต่เดือนกุมภาพันธ์ ส่วนเบรนท์ทะเลเหนือลอนดอน งวดส่งมอบเดือนเดียวกัน ลดลง 5.98 ดอลลาร์ ปิดที่ 107.25 ดอลลาร์ต่อบาร์เรล